Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 494/10/4403	Nitra, 23.5.2012
EEČ : 2-32-78-2012

U Z N E S E N I E

Trestná vec:	obvinený XXXXX 
Prečin:	prečin zanedbania povinnej výživy podľa  §  207 odsek 1, odsek 3 písmeno c) Trestného zákona

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
v období od 01.01.2010 do 24.04.2012 si ako otec mal. XXXXX, nar. XXXXX, trvale bytom u matky XXXXX XXXXX na adrese XXXXX XXXXX, z nedbanlivosti neplní vyživovaciu povinnosť, ktorá mu vyplýva zo Zákona o rodine a ktorej výška bola rozsudkom Okresného súdu Nitra č.k. 19C/205/2008-36 zo dňa 27.04.2009 s nadobudnutou právoplatnosťou dňa 18.06.2009 určená v sume 43 eur mesačne a ktorú bol povinný platiť vždy do 15-teho dňa v mesiaci vopred do rúk matky počnúc dňom právoplatnosti rozhodnutia, čím takto za obdobie od 01.01.2010 do 24.04.2012 (s výnimkou úhrady v sume 250 eur) dlhuje na výživnom k rukám matky sumu 954 eur,

Právna veta:
lebo je trestné stíhanie neprípustné podľa § 9.
Odôvodnenie:
	Uznesením povereného príslušníka PZ Okresného riaditeľstva Policajného zboru v Nitre pod ČVS: ORP-1454/3-OSV-NR-2010 zo dňa 15.07.2010 a následne uznesením  identickej spisovej značky zo dňa 29.10.2010 bolo vznesené obvinenie XXXXX pre prečin zanedbania povinnej výživy podľa § 207 odsek 1 Trestného zákona. Dňa 18.07.2011 došlo k zmene právnej kvalifikácie  skutku na prečin zanedbania povinnej výživy podľa § 207 odsek 1, odsek 3 písmeno c)  Trestného zákona.
	V priebehu vyšetrovania bolo zistené, že obvinený XXXXX dňa 24.04.2012 zomrel. 
	Z rovnopisu úmrtného listu zapísaného v knihe úmrtí matričného úradu XXXXX zväzok 11, ročník 2012, strana 101, por. č. 9 zo dňa 07.05.2012 vyplýva, že obvinený XXXXX dňa 24.04.2012 zomrel v meste XXXXX.
Podľa § 207 odsek 1, odsek 3 písmeno c) Trestného zákona sa prečinu zanedbania povinnej výživy dopustí ten „kto najmenej tri mesiace v období dvoch rokoch neplní, čo aj z nedbanlivosti, zákonnú povinnosť vyživovať alebo zaopatrovať iného, hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený.
	Podľa § 215 odsek 1 písmeno d) Trestného poriadku „prokurátor zastaví trestné stíhanie, ak je trestné stíhanie neprípustné podľa § 9.
	Podľa § 9 odsek 1 písmeno d) Trestného poriadku „trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.
	Poukazujúc na ustanovenie § 215 odsek 1 písmeno d) Trestného poriadku došlo k splneniu taxatívne uvedených podmienok, pretože na základe predloženého listinného dôkazu, úmrtného listu zo dňa 07.05.2012 je zrejmé, že obvinený dňa 24.04.2012 zomrel. 
	Nakoľko v trestnom konaní nemožno pokračovať a trestné stíhanie musí byť zastavené  proti tomu, kto zomrel ako aj s poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať do  
                            troch dní od doručenia uznesenia na Krajskú prokuratúru Nitra cestou  
                            Okresnej prokuratúry Nitra. Sťažnosť má odkladný účinok.  

JUDr. Miroslava Križanová
prokurátorka